Buss, bil og trikk må vike for Oslo maraton
FOTO: Vidar Ruud, NTB scanpix 23.000 store og små løpere skal sette sitt preg på hovedstaden i løpet av lørdagen. De første løperne startet ved 09.30-tiden. Den siste vil være i mål ved 18-tiden. (Arkivfoto).
18 buss- og trikkeruter er rammet på grunn av Oslo maraton som startet i Oslo sentrum ved 09.30-tiden lørdag. Det er utfyllende informasjon om endringer i kollektivtilbudet på Ruters nettsider.
Trikker vil blant ikke kjøre mellom Jernbanetorget og Majorstuen. Også busser får omkjøring i Oslo sentrum.
I tillegg kommer stengte gater og veier i sentrale deler av Oslo. Dette gir svært redusert fremkommelighet flere steder i byen, særlig i Oslo sentrum og vestover. Løperne skal blant annet innom Frogner, Skøyen, Majorstuen (via Ring2), Borgen og St. Hanshaugen.
T-banen går som normalt.
Pågangen på nettsiden til Oslo maraton er så stor at sidene har til dels ligget nede på formiddagen.
Storinnrykk
– Vi har 22.600 deltagere tilsammen. På grunn av det fine været regner vi med at flere vil melde seg utover dagen. Vi forventer 23.000 deltagere, sier Stine Hartmann, kommunikasjonsansvarlig i Oslo maraton.
Løpet starter på Rådhusplassen og går vestover før løperne snur. En maratondistanse er på 42 kilometer, men det er ikke alle som skal løpe så langt. Arrangøren tilbyr også halvmaraton og egen løype for barn fra Kontraskjæret.
Den siste løperen er ventet i mål ved 18-tiden lørdag. I løpet av dagen vil temperaturen komme opp i 18 – 19 grader, og Hartmann oppfordrer alle til å stoppe på drikkestasjonene.
– Løperne må sørge for å få i seg nok væske. Vi har tidligere opplevd at løperne er blitt dehydrert på kvelden, sier Hartmann.
Har egen app
Alle som ønsker detaljert informasjon om løpet og stengte gater, kan laste ned appen til Oslo maraton.
– Der vil vi legge ut alle meldinger til løperne. Der kan man også følge sine venner og bekjente som er ute og løper, sier Hartmann.
Hvor jobber Stine Hartmann?
i Oslo maraton